b'\n_START_ARTICLE_\nR\xc3\xb3bert Vittek\n_START_SECTION_\nKlubska kariera\n_START_PARAGRAPH_\nVittek je svojo kariero pri\xc4\x8del pri bratislavskem Slovanu, za katerega je igral med letoma 1999 in 2003 ter zanj na 101 tekmi dosegel solidnih 47 zadetkov. Dobre strelske predstave so mu leta 2003 omogo\xc4\x8dile prestop v N\xc3\xbcrnberg, ki je tedaj tekmoval \xc5\xa1e v drugi nem\xc5\xa1ki ligi (2. Bundesliga). N\xc3\xbcrnbergu je Vittek v sezoni 2003/04 pomagal do vnovi\xc4\x8dnega preboja v Bundesligo._NEWLINE_V prvoliga\xc5\xa1ki sezoni 2004/05 je nato dosegel skromnih 5 golov in zdelo se je \xc5\xbee, da njegove igre zahajajo v povpre\xc4\x8dnost, saj do zimskega premora v sezoni 2005/06 sploh ni zatresel mre\xc5\xbee. Po premoru pa je eksplodiral in na preostalih 16 tekmah zabil 16 golov ter tako postal eden tedaj najbolj vro\xc4\x8dih igralcev nem\xc5\xa1ke Bundeslige. V 24. in 25. kolu je podrl liga\xc5\xa1ki rekord, saj je postal prvi igralec v zgodovini, ki je na dveh zaporednih tekmah Bundeslige dosegel kar 6 zadetkov. Skupaj je Vittek na petih tekmah v sezoni dosegel vsaj dva zadetka, s 16 zadetki pa se je uvrstil na 5. mesto liga\xc5\xa1ke lestvice strelcev. Njegov vzpon forme je pozitivno vplival tudi na N\xc3\xbcrnbergovo uvrstitev na lestvici, saj so se Vittek in soigralci iz obmo\xc4\x8dja skoraj\xc5\xa1njega izpada povzpeli na 8. mesto._NEWLINE_Odli\xc4\x8dne predstave v sezoni 2005/06 so mu tudi krepko dvignile ceno na nogometnem tr\xc5\xbei\xc5\xa1\xc4\x8du in zanj naj bi se v tistem \xc4\x8dasu potegoval \xc5\xa1e en nem\xc5\xa1ki prvoliga\xc5\xa1, Hamburger SV. Junija 2006 je zanj Dinamo Kijev ponudil 10 milijonov evrov, a je N\xc3\xbcrnberg zavrnil ponudbo. V lov za slova\xc5\xa1kega strelca se je podal \xc5\xa1e en vzhodnoevropski klub, Lokomotiva Moskva, a do prestopa ni pri\xc5\xa1lo. Vittek je ostal v N\xc3\xbcrnbergu, toda ni ve\xc4\x8d dosegel stare forme in po dveh po u\xc4\x8dinku skromnej\xc5\xa1ih sezonah je sledila selitev v Francijo, k mo\xc5\xa1tvu Lille OSC. Francozi so N\xc3\xbcrnbergu izpla\xc4\x8dali 5,5 milijonov evrov od\xc5\xa1kodnine. Vittek se v Franciji ni zna\xc5\xa1el in 1. februarja 2010 ga je Lille za pol leta posodil tur\xc5\xa1kemu prvoliga\xc5\xa1u Ankarag\xc3\xbcc\xc3\xbcju. V Tur\xc4\x8diji so bili z njegovimi predstavami zadovoljni in so po preteku polovice leta odkupili njegovo pogodbo od Lilla.\n_START_SECTION_\nReprezentan\xc4\x8dna kariera\n_START_PARAGRAPH_\nVittek od leta 2001 nastopa tudi za slova\xc5\xa1ko reprezentanco. Z ve\xc4\x8d kot 70 nastopi je eden najizku\xc5\xa1enej\xc5\xa1ih igralcev, ve\xc4\x8dkrat je od igralcev njegove generacije v reprezentan\xc4\x8dnem dresu zaigral le Miroslav Karhan. Vittek je bil eden najzaslu\xc5\xbenej\xc5\xa1ih mo\xc5\xbe ob uvrstitvi Slova\xc5\xa1ke na Svetovno prvenstvo 2010, kar je bila zgodovinska prva uvrstitev samostojne Slova\xc5\xa1ke na veliko tekmovanje. V Ju\xc5\xbeni Afriki se je Vittek \xc5\xbee na prvi tekmi proti Novi Zelandiji vpisal med strelce, tekma se je naposled kon\xc4\x8dala z zadetkom Novozelandcev v zadnji minuti in remijem 1-1. Po porazu s Paragvajem se je Slova\xc5\xa1ka za napredovanje pomerila z aktualnimi svetovnimi prvaki Italijani in presenetljivo slavila z izidom 3-2. Vittek je pri zmagi z dvema zadetkoma prispeval levji dele\xc5\xbe, tretji slova\xc5\xa1ki gol pa je dosegel Kamil Kop\xc3\xbanek. Vittek se je med strelce vpisal tudi v osmini finala, ko je z enajstmetrovke dosegel tola\xc5\xbeilni zadetek za Slovake ob porazu z 1-2 proti Nizozemski.'